# HTML

HTML (Hyper Text Markup Language) a zo ul lavar merkañ implijet dreist-holl evit sevel pajennoù evit ar World Wide Web a c'heller lenn dre ar Genrouedad.

## Balizennoù

Ur bajenn HTML a vesk an destenn da vout diskouezet war ar skramm gant balizennoù, da lavaret eo kemennoù evit divizout penaos e rankfe ar merdeer diskwel ar skrid. Daou-ha-daou peurvuiañ e teu ar balizennoù, a vez skrivet er stumm <balizenn digeriñ>skrid da gemmañ</balizenn klozañ>. Ar valizenn digeriñ a gemenn ar c'hemm a zo da zegas d'ar skrid hag ar valizenn klozañ a verk dibenn ar c'hemm. Da skouer, ar skrid : Diskwel lizherennoù tev er <b>ger-mañ</b> a zeuio evel « Diskwel lizherennoù tev er ger-mañ ».

### Balizennoù pennañ

* <html> : evit kemenn e teraou un teul HTML, neuze e ranko ar merdeer jubenniñ kement a zeu war he lerc'h e-giz kod HTML.
* <head> : evit merkañ penn an teul HTML ; bez' emañ ennañ ar stlennoù pennañ diwar-benn an teul, hini ebet anezho ne vo diskouezet war-eeun.
* <body> : evit deraouiñ korf an teul HTML, da lavaret eo e endalc'h, kement a vo diskouezet d'an implijer e prenestr ar merdeer.

#### <head>. . .</head>

E-barzh an elfenn <head> e lakaer :
* <title> : titl ar bajenn, hag a vo skrivet e barrenn-ditl ar merdeer.
* <meta http-equiv="Content-Type" content="text/html; charset=UTF-8"> ma lavarer d'ar merdeer ez eus ur skrid skrivet en HTML er bajenn, ha ma roer urzh da ober gant ar reizhiad lizherennoù UTF-8.

#### <style>. . .</style>

Etre ar balizennoù-se e skriver an urzhioù CSS (Cascading Style Sheets), da lavaret eo ar stil a fell d'an den lakaat d'ar bajenn : stumm an titloù, ar rannbennadoù, an taolennoù, kuit a skrivañ meur a wech an hevelep urzhioù.
    Un urzh CSS a c'heller lakaat e korf ar pennad evit stummañ un elfenn hepken hep kemmañ an urzhioù CSS all, da skouer :
      * E melen dre ziouer e vez warlinennet ur bomm : <mark>pouezus</mark> a ro pouezus
      * Dre CSS e c'heller warlinennañ gant ul liv all : <mark style="background-color:LightBlue;">pouezus</mark> a ro pouezus

#### <body>. . .</body>

E-barzh ar c'horf body e c'haller kavout balizennoù all, e-giz da skouer :
* <h1>, <h2>,... <h6> (header level 1...6) : titloù ar c'hevrennoù, an iskevrennoù, h1 o vezañ an hini skrivet brasañ ha h6 an hini bihanañ ; serriñ pep titl dre </h1>, </h2>,...</h6> a ranker ober.
* <p> (paragraph) : evit digeriñ ur rannbennad nevez ; serriñ pep rannbennad dre </p> a ranker ober.
* <br> (break) : evit cheñch linenn hep cheñch rannbennad ; ur merk emserr eo.
* <table> : evit krouiñ un daolenn, <tr> (table row) evit digeriñ ul linenn en daolenn, ha neuze <td> (table data) evit dispartiañ ar stlennoù ; serriñ pep stlenn dre </td>, pep linenn dre </tr> ha pep taolenn dre </table>
* <div> (division) : evit merkañ ur rann dibar e korf ar bajenn ; serriñ pep rann dre </div>.

## Skouer

a vo diskouezet evel-mañ war ar skramm :
* an titl, title HTML : ur skouer, a vo anv ar bajenn, diskouezet en ivinell el laez ;
* ar skrid, p evit paragraph, a vo e ruz (color:red), gant ar font Palatino (font-family), ur wech ha hanter brasoc'h eget ar vent dre ziouer (font-size:) ha druz (font-weight).
Setu amañ disoc'h ar skrid HTML diskouezet gant ho merdeer
Notenn : urzhioù CSS eo ar re a zo etre ar merkoù HTML <style> ha </style>.

## Emdroadur

Ijinet eo bet HTML e 1991 war ziazez SGML (Standard Generalized Markup Language), ha gwellaet eo bet meur a wezh. Gant XHTML (EXtensible HyperText Markup Language) eo bet diazezet HTML war ar standard XML (EXtensible Markup Language) ; gant HTML4 ha dreist-holl HTML5 eo deuet HTML, gant CSS ha Javascript, de vezañ a-walc’h evit sevel ul lec’hienn : diezhomm eo bremañ Flash, Java, pe Silverlight. Bremañ n’eus ken niverenn doare ebet.

## Liammoù diavaez

* Deskiñ HTML ha CSS en-linenn ha digoust : (en) W3 Schools

## Notennoù

* ↑ Termofis
* ↑ Universal Character Set Transformation Format1 - 8 bits ; ar reizhiad-se a rankit implijout mar fell deoc'h e vije lakaet al lizherennoù ñ ha Ñ war wel, da skouer.